Seerowers, terroriste en droogte waarborg Somalië se ondergangFoto: Commons.wikimedia.org Geklee in ŉ militêre uniform het die president van Somalië, Mohamed Abdullahi Mohamed, die land tot ŉ oorlogsone verklaar en die weermag opdrag gegee om ŉ nuwe offensief teen die terreurgroep Al-Shabaab voor te berei. Al-Shabaab word met die terreurnetwerk Al-Kaïda verbind. Die aankondiging volg op verskeie aanvalle wat in die afgelope tyd uitgevoer is. Minstens sewe mense is verlede week dood toe ŉ motorbom by ŉ restaurant in Mogadisjoe ontplof het. ŉ Verdere 11 mense is dood toe ŉ minibus oor ŉ landmyn gery het. Pres. Mohamed is uitgesproke oor die terreurgroepe in Afrika en sy verkiesing die afgelope Februarie het sterk reaksie ontlok. Al-Shabaab het Somaliërs gewaarsku om nie die “vals leier”, soos hulle dit stel, te ondersteun nie. Al-Shabaab verloor die gebiede wat hulle voorheen beheer het in ŉ vinnige tempo. Hulle is reeds grootliks uit Mogadisjoe en ander voorstedelike gebiede gedryf. Die stryd teen Al-Shabaab word hoofsaaklik deur Afrika-unie- en Somaliese magte gevoer. Pres. Donald Trump van Amerika het intussen ook aangedui dat hy magte vir lugaanvalle beskikbaar sal stel. Pres. Mohamed het ook ŉ beroep op die kindersoldate gedoen om hulle binne 60 dae oor te gee. Volgens Mohamed is die kinders gebreinspoel en gee hy hulle geleentheid om hulle oor te gee sonder dat vervolging hulle in die gesig staar. Terreuraanvalle is egter nie die nuwe president se enigste of selfs grootste probleem nie. Somalië ervaar tans ŉ droogte wat ŉ groot deel van sy 12 miljoen inwoners in hongersnood kan dompel. Dit is een van verskeie lande in daardie deel van Afrika wat in die wurggreep van ŉ reuse-voedselkrisis is. ŉ Ander uitdaging is die grootskaalse kapings van vragskepe wat teen die land se kus voorkom. Volgens alle aanduidings het seerowery weer sy terugkeer in dié waters gemaak. Somalië beskik tans oor al die bestanddele wat nodig is om die land se ondergang te bewerkstelling. Die kombinasie van terreurgroepe, seerowers en ŉ vernietigende droogte vereis dat daar op verskillende fronte krisisbeheer toegepas moet word. Dit is tans ook bykans onmoontlik om te verseker dat droogtehulp die nodige bestemmings bereik aangesien daar eerstens ŉ risiko is dat die vragskip deur seerowers gekaap word en daarna dat Al-Shabaab dit kan skaak. Die groot tragedie is dat Somalië se ondergang nie slegs aan ŉ natuurramp soos droogte toegeskryf kan word nie, maar dat dit ŉ mensgemaakte ondergang is.